མདོར་ན་གསང་སྔགས་པས་རིག་སྔགས་གཟུངས་སྔགས་ཀྱིས་བྱིན་གྱིས་བརླབས་ནས་མདུད་པའི་སྲུང་སྐུད་ཀྱིས་ལག་པ་གཉིས་དང་མགུལ་དུ་ཤུ་དག་གདགས་པར་བྱའོ།།སྡེ་སྲིད་སངས་རྒྱས་རྒྱ་མཚོས།དྲི་ཆེན་སྔགས་པའི།ལྟེ་ཁྲག་ཨ་མྲྀ་ཏ་གླ་རྩི།།གུལ་ནག་ཤིང་ཀུན་རྨ་བྱའི་སྒྲོ་གཞོབ་དང།།མུ་ཟི་ཕྱ་ཚན་མ་ནུ་པ་ཏྲ་བཅས།།བཟང་པོ་དྲུག་ལྡན་བུ་ལ་ཕ་ཡི་ཆུ།།བུ་མོར་མ་ཆུ་སྦྱར་བའི་རིལ་བུ་ལ།།ཡེ་དྷར་བརྒྱ་རྩའི་རབ་གནས་ཁོང་དུ་བསྟེན།།ཚེ་བརྟན་ལྷ་འདྲེས་མི་ཐུབ་སྒྲིབ་ཤིང་འགྱུར།།བྱད་མདངས་ལེགས་ཤིང་མཆིན་ནད་ཟ་འདྲེ་ཐུབ།།ཅེས་གསུང་པ་དང་།ཡང་ན་འཕགས་མཆོག་ཀླུ་སྒྲུབ་ཞབས་ཀྱིས་རྒྱུད་སྡེ་མང་པོ་ནས་བཏུས་པའི་ནག་པོ་དགུ་སྦྱོར་གྱི་རྫས་ཀྱིས་རིམས་ནད་སྲུང་བ་ནི།ༀ་བྷྱོ་ཡག་བྷྱོ་གཟེར་བྷྱོ་ལྷོག་གཟེར་བྷྱོ་འབྲས་གཟེར་བྷྱོ་འབྲུམ་གཟེར་བྷྱོ་ཆམ་གཟེར་བྷྱོ་སྙིང་གཟེར་བྷྱོ་ཁྲག་གཟེར་བྷྱོ་ཎི་རི་སོད་མུ་ཡེ་རྦད་བྷྱོ།ༀཕེ་མ་སི་སྭཱ་ཧཱ།ༀ་བྱེ་རི་རྰ་ཙ་ཡེ་སྭཱ་ཧཱ།ཞེས་སྔགས་སོ།རྫས་ལ།གི་ཝང་དང་ནི་ཨ་གར་ནག།བཙན་དུག་གླ་རྩི་ཤུ་དག་ནག།གུ་གུལ་ཤིང་ཀུན་མུ་ཟི་ནག།རྒྱ་སྣག་ལ་བསྲེས་བྲི་བར་བྱ།།སྣལ་མ་ནག་པོས་བཅིངས་ནས་ནི།།ལུས་ལ་རྟག་ཏུ་འཆང་བར་བྱ།།དགུ་ཡི་ཚོགས་ནི་ཚོགས་གྱུར་ན།།གཅིག་ཏུ་ས་བདག་གཉེན་པོར་གྱུར།།གཉིས་སུ་ཀླུ་ཡི་གདོན་རྣམས་འཇོམས།།གསུམ་དུ་གཉན་གྱི་གདུག་རྩུབ་སེལ།།བཞི་རུ་ལྷོག་པ་ཐུབ་པར་གསུངས།།ལྔ་རུ་འབྲུམ་ནག་ཐམས་ཅད་ཐུབ།།དྲུག་ཏུ་རྒྱུ་གཟེར་དམར་བཤལ་སྲུང་།།བདུན་དུ་བལ་ནད་ཆམ་རིམས་ཐུབ།།བརྒྱད་དུ་མཁྲིས་པ་རྩར་རྒྱུག་སྲུང་།།དགུ་རུ་གདོན་ནད་ཐམས་ཅད་ཐུབ།།བཅུ་རུ་བྱིས་གདོན་བཅོ་བརྒྱད་སྲུང་།།དེ་སོགས་ནུས་པ་བསམ་མི་ཁྱབ།འདི་ནི་བླ་མ་བ་རི་ལོ་ཙྰ་བའི་འགྱུར་མན་ངག་རིག་པ་འབུམ་ཆེན་རྒྱས་པ་ལས་བྱུང་བའོ།།གཏེར་ཁ་འགའ་ཞིག་ལས་ཀྱང་སྔགས་འདྲ་མིན་ཅུང་ཟད་མ་གཏོགས་འདི་དང་མཐུན་པར་བྱུང་བའི་བཀའ་གཏེར་ཟུང་གི་ཨུ་པ་དེ་ཤའོ།།མངྒལཾ།།